
1. 
הצעת חוק הבחירות לכנסת (תיקוני ועדת הבחירות המרכזית), התשס"ה-2005

היו"ר מיכאל איתן:

	חברים, אני מתכבד לפתוח את הישיבה. הצעת חוק מובאת לאישור לקריאה הראשונה, מטעם הוועדה. 

קרן ויינשל:

	יש שני דברים על השולחן: האחד היא הצעה של חבר הכנסת יאסינוב, והשני, אלה תיקונים שביקשה ועדת הבחירות המרכזית.

היו"ר מיכאל איתן:

	 (קורא סעיף 1 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

	
	
	"(2)
	בסעיף קטן (ב), במקום המילים "מהיום ה- 113 שלאחר היום הקובע" יבוא "מהיום ה- 70"." 



	מה זה?

קרן ויינשל:

	בעקבות זה שפנקס הבוחרים נלקח מהמרשם, לא צריך להתכונן לו הרבה זמן מראש, לכן לא צריך לעשות את זה בכל שנה, אלא רק לפני בחירות. זה תיקון טכני יחסית.

היו"ר מיכאל איתן:

	 (קורא סעיף 2 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

	מה זה?

קרן ויינשל:

	במקום שיקבעו את ההרכב הסיעתי של ועדת הקלפי מדי שנה. זה רק לצורך הבחירות.

היו"ר מיכאל איתן:

	 113 יום, מה זה?

תמר אדרי:

	זה היה היום הקובע של פעם להכנת הפנקס. זה נשכח בטעות, ולא תוקן בפעם הקודמת.

היו"ר מיכאל איתן:

	מה זה סעיף 2?

תמר אדרי:

	זה קובע את מקומות הקלפי. פעם היינו קובעים כל שנה, כשהיה פנקס כל שנה, עכשיו יש רק לפני בחירות.

היו"ר מיכאל איתן:

	מה זאת אומרת "מהיום ה-40 לפני הבחירות"? זה לא יכול להיות, אתם טועים.

אילת פישמן:

	סעיף 21 זה ההרכב הסיעתי של ועדות הקלפי.

היו"ר מיכאל איתן:

	זה לא מקומות הקלפי, כי לא יכול להיות ש-40 יום לפני מועד הבחירות עוד לא יודעים איפה יהיו הקלפיות.

אילת פישמן:

	זה הרכב הקלפי של ועדות הקלפי, זה היה בכל שנה, כי פעם היינו עושים פנקס כל שנה. היום אין יותר פנקס כל שנה, ולכן אמרנו שזה המועד.

היו"ר מיכאל איתן:

	זה המועד האחרון, כי יש גם אפשרות לשינויים ולכל מיני העברות. 

	 (קורא סעיף 3 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

	מה זה תיקון 26?

קרן ויינשל:

	זה פנקס הבוחרים. סעיף 26 קובע שפנקס הבוחרים יוצג באינטרנט. זו בקשה של השב"כ.

היו"ר מיכאל איתן:

	אני לא מסכים לשינוי, הסכמתי לדחייה.

גדעון סער:

	 נדון בזה במועד אחר.

היו"ר מיכאל איתן:

	נעניתי לפנייתם. 

גדעון סער:

	 נוציא את זה ממה שעולה למליאה.

היו"ר מיכאל איתן:

	נוריד את הנושא, ואף אחד לא יטען נושא חדש אם נכניס בקריאה שנייה ושלישית.

קרן ויינשל:

	למליאה זה לא עולה.

היו"ר מיכאל איתן:

	 (קורא סעיף 4 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

קרן ויינשל:

	זה אומר שחייל בשירות סדיר, כמו חייל בשירות קבע, אם הוא נבחר לכנסת, תושעה החיילות שלו. 

היו"ר מיכאל איתן:

	לא היה כתוב: חייל בשירות קבע?

קרו ויינשל:

	היה כתוב חייל בשירות סדיר, רק בזמן הבחירות, ולא אם הוא נבחר.

היו"ר מיכאל איתן:

	 (קורא סעיף 5 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

קרן ויינשל:

	זה העתקים של פנקס הבוחרים. בעקבות זאת שכבר אין בחירות ישרות, מצמצמים את ההעתקים משמונה לחמישה.

היו"ר מיכאל איתן:

	 (קורא סעיף 6 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

גדעון סער:

	 זה סעיף בחוק חסינות חברי הכנסת (זכויותיהם וחובותיהם). זו תעודה מזהה לכל דין, אבל שום רשות במדינה לא הפנימה את זה.

היו"ר מיכאל איתן:

	מה עם תעודת שופט? אין תעודות נוספות כאלה?

גדעון סער:

	 יש הוראה בחוק חסינות חברי הכנסת. אני לא מכיר הוראה דומה.

היו"ר מיכאל איתן:

	תעודת שוטר היא לא תעודה מזהה?

אמנון לורך:

	תעודת שוטר היא תעודה מזהה.

היו"ר מיכאל איתן:

	נבדוק.

גדעון סער:

	 בא אלי לפי הישיבה עורך-הדין לורך. האמת שהעליתי את זה בזמן דיוני ועדת המשנה, אבל המשכנו הלאה. החשש הזה כנראה ניקר באמנון לורך, כשהוא אומר שזה מגביר את הסיכון לזיופים בצורה משמעותית.

אילת פישמן:

	ממש לא.

היו"ר מיכאל איתן:

	למרות שאנשי הביטחון משתמשים בשם הביטחון לשווא, אנחנו הפוליטיקאים משתמשים בשם הזיופים לשווא. אנחנו מגזימים. תספר לך תמר אדרי איך רענן כהן, כשהם הפסידו בבחירות, התחיל לספר מעשיות, והוא הלך לביקור במחסנים של ועדת הבחירות, והעיתונאים קנו את זה, הם החזיקו שבועיים ברווז עיתונאי שבתוך שנייה ראית שאין לו, לא ידיים ולא רגליים. היא כל הזמן אומרת שאלה המצאות.

תמר אדרי:

	משמר איילון זה היה הקלאסי. הוא הציג שאיך יכול להיות שיש בוחרים בפנקס, למשל 100, והצביעו 150. משמר איילון זה ליד הבסיס של משמר הגבול, אז באמת היתה שם ערימה, אבל היו תעודות והיה הכול. מי שמכיר – יודע, אבל הציבור לא יודע.

אמנון לורך:

	אפשר לנמק לפני שאתה עונה?

היו"ר מיכאל איתן:

	אמנון לורך, אני מומחה לדבר הזה, חייתי את זה שנים.

אמנון לורך:

	אנחנו לא חיינו את זה.

היו"ר מיכאל איתן:

	זה עניין של מידה.

אמנון לורך:

	מדינת ישראל משקיעה אנרגיות אדירות במיגון תעודת הזהות והדרכון, והיא לא משקיעה אנרגיות בכלל בכל הנוגע לרשיון הנהיגה. את רשיון הנהיגה אתה מוציא בקלי קלות, זו תמונה של מה שהווידיאו מצלם, לכל אחד יש שני רשיונות נהיגה בכיס.

היו"ר מיכאל איתן:

	אני מכיר את כל זה. לא חידשת לי כלום. העובדות ידועות לשנינו. כל אחד יכול לעשות שיקול דעת אחר, ושני שיקולי הדעת הם לגיטימיים. 

אמנון לורך:

	תביא את המשטרה שיגידו מה דעתם. אם הם אומרים שאין בעיה – בסדר.

היו"ר מיכאל איתן:

	אני שואל את עצמי בכמה מקרים תעודת הנהיגה מנעה אדם, או לא להצביע או לנסוע מרחק של כמה קילומטרים להביא את תעודת הזהות שלו. זה יכול להיות בכל מערכת בחירות, בהערכה גסה שלי, זה יכול לקרות בכמה מאות מקרים כל יום בחירות, אם לא אלפים, ואז חלק מהאנשים יפסידו את זכות הבחירה. מתוך הכמה מאות יהיו גם כמה עשרות שלא יצביעו. לעומת זאת, אני שואל את עצמי כמה אנשים ילכו לזייף תעודה כזאת בשביל להרוויח עוד קול אחד בקלפי. 

מתי דרובלס:

	יותר קשה לזייף רשיון נהיגה מאשר תעודת זהות.

היו"ר מיכאל איתן:

	אני גם אומר, אבל אני מדבר על העניין של הנוחות. למה אנחנו לא רוצים שלבני אדם יהיה נוח? הם הולכים עם רשיון הנהיגה, הם לא יכולים לזוז בלעדיו.

אמנון לורך:

	כבר נתקלנו בזמנו, אני לא רוצה להגיד איזה עיר, אבל היא נקראת נתניה, שגנבו כמויות של תעודות זהות. 

היו"ר מיכאל איתן:

	האנשים האלה לא הצביעו.

אמנון לורך:

	יש חשיבות שלאנשים יהיה גם אמון בתהליך.

אילת פישמן:

	יש אמון בתהליך, כי התהליך הזה עבד עשרות פעמים בהצלחה גדולה. הוא עבד בבחירות הכלליות ב-160 יישובים.

אמנון לורך:

	במערכת בחירות אחת.

אילת פישמן:

	לא נכון, מאז היה עוד פעם.

תמר אדרי:

	פעם היתה הוראת שעה, והיום זה החוק.

היו"ר מיכאל איתן:

	קרן מסבירה לי שהיה טיעון לא להוסיף רשיון נהיגה, כי חובה להחזיק תעודת זהות. חברים, אנחנו רוצים שיעור השתתפות גבוה. אם אני בא לעסק פרטי, ואני צריך למכור, אני ארחיב את מעגל המזדהים. אני מעוניין שאנשים יצביעו. בן אדם שכח תעודת זהות, יש לו רשיון נהיגה. אני מפחד שתהיה פה תעשייה של זייפנים? 

אמנון לורך:

	אפשר לקבל נתונים?

היו"ר מיכאל איתן:

	לא רוצה נתונים, יש לי היגיון. אני מוכן להעמיד את ההיגיון שלי, לא את הנתונים.

גדעון סער:

	 אחרי הבחירה הראשונה אכפת לך להביא?

היו"ר מיכאל איתן:

	אני לא רוצה להביא את זה מההתחלה. 

אמנון לורך:

	רק נתונים.

היו"ר מיכאל איתן:

	 בתור מומחה לבחירות במפלגת העבודה, כשאתה רוצה להרוויח קולות, מה יותר קל, ללכת לכפר ג'ת ולהביא משם עוד 100 קולות או לזייף 100 רשיונות נהיגה ולחלק ל-100 אנשים? למה שיזייפו רשיונות נהיגה.

אמנון לורך:

	סלח לי, אתה לא יודע איך זה עובד. הבחירות האחרונות שעשיתי בנווה יעקב, הופיע אדון עם ערימה ענקית של תעודות זהות ואמר: באתי להצביע בשבילם, מה נטריח אותם לבוא לקלפי? רשיונות נהיגה הוא יכול לייצר לעצמו.

היו"ר מיכאל איתן:

	לא ייתנו לו להצביע, מי נותן לו להצביע?
אמנון לורך:

	הוא נכנס יוצא, נכנס יוצא, עם תעודת הזהות.

אילת פישמן:

	בשביל זה יש מזכיר שמזהה.

אמנון לורך:

	עם הכאפייה, עם הזקן והשטריימל, אני יכול לדמיין 20,000 מקרים כאלה.

גדעון סער:

	 אם תחליט אחרי הקריאה הראשונה לעשות עוד משהו, נעשה עוד משהו.

אמנון לורך:

	אחרי הקריאה הראשונה תביא סטטיסטיקה של זיופים מהמשטרה של רשיונות נהיגה.

היו"ר מיכאל איתן:

	 כמה אנשים יזייפו רשיון נהיגה?

אמנון לורך:

	לא יודע, תשאל אותם. אכפת לך לשאול אותם?

היו"ר מיכאל איתן:

	 (קורא סעיף 7 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

קרן ויינשל:

	חייל יכול להצביע בדרכים שפירטנו וגם להציג תעודת החייל.

היו"ר מיכאל איתן:

	 (קורא סעיף 8 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

	 (קורא סעיף 9 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

	מה אנחנו מבטלים?

קרן ויינשל:

	זה מה שקשור לבחירות חוזרות במקרה שיש בחירות ישירות לראש הממשלה. זה סעיף שהיה צריך להתבטל.

היו"ר מיכאל איתן:

	 (קורא סעיף 10 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)
	
קרן ויינשל:

	זה מיקום של קלפיות למאושפזים.

קרן ויינשל:

	בתי חולים וגם עובדי בתי החולים יוכלו להצביע שם. הם ביקשו שזה יהיה 30 יום לפני הבחירות ולא 42 יום.

תמר אדרי:

	זה יאפשר יותר זמן בין קבלת החומר עד שמוציאים אותו.

היו"ר מיכאל איתן:

	מה זה "מהיום ה-30"?

גדעון סער:

	 זה נותן עוד 12 יום להיערך.

היו"ר מיכאל איתן:

	זה נותן פחות 12 יום למפלגות ולכל המעוניינים.

אילת פישמן:

	אלה קלפיות בבתי חולים.

היו"ר מיכאל איתן:

	 (קורא סעיף 11 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

גדעון סער:

	 תמיד היה ויכוח מאיפה סופרים את ה-25 מטרים. פסקה (5) עוסקת בנושא הזה. אנחנו מציעים להגיד עשרה מטרים מהקיר החיצוני או מהגדר החיצונית. מצד אחד, לקבוע בדיוק מאיפה, מצד שני- - - 

היו"ר מיכאל איתן:

	הכול לפי הרחוק?

גדעון סער:

	 במקום שבו יש בית ספר 10 מטרים מהגדר.

היו"ר מיכאל איתן:

	הייתי בכל כך הרבה מערכות בחירות, אף אחד לא יעמוד בחוק הזה. אתה רוצה להרחיק אותם עשרה מטרים מהכניסה למקום שבו נכנסים לבית הספר.

גדעון סער:

	 רציתי פחות.

היו"ר מיכאל איתן:

	תגיד מהכניסה לבניין לא מהגדר החיצונית. מהגדר החיצונית, אתה מעביר אותם לצד השני של הכביש או עשרה מטרים מזווית הבית עם הבית השכן, ואף אחד לא יעמוד שם, זה לא הגיוני. המחשבה, שייתנו לאנשים לעבור בכניסה.

גדעון סער:

	 אמרתי מחוץ לגדר, גם לא אמרתי שצריך עשרה מטרים. הסביר אמנון לורך איך יהיו תגרות נוראיות, ואי אפשר יהיה לשלוט על הסדר הציבורי.

אמנון לורך:

	כתוב 25 מטרים.

היו"ר מיכאל איתן:

	הייתי כותב: מעשרה מטרים מהכניסה לבניין, ובאופן שלא תפריע את כניסת הנכנסים לקלפי.

מתי דרובלס:

	עשרה מטרים זה יכול לצאת בתוך חצר בית הספר.

גדעון סער:

	 מיקי איתן, אתה מבלבל בין שני דברים. יש העניין איפה מותר ואיפה אסור, ואז נכון לגבי כל ההיקף של המבנה, לגבי כל אזור בית הספר. ויש הנקודה השנייה שאתה רוצה להרחיק מהכניסה. אלה שני דברים שונים, אבל אתה צריך לתת מענה לשניהם.

היו"ר מיכאל איתן:

	הרציו בהוראה הזאת הוא בסך הכול שאנשים לא יתגודדו על כל מצביע וייפלו עליו ויבלבלו לו את המוח, שייתנו לו להיכנס חופשי. עשרה נציגי מפלגות עומדים בפתח צר של מטר, הוא צריך לעבור מסע ייסורים, וכל אחד מושך אותו, קח פתק וכן הלאה. 

אמנון לורך:

	כך הם יישבו על המדרכה.

היו"ר מיכאל איתן:

	 אנחנו אומרים להם שיעמדו עשרה מטרים מהכניסה ויעשו מה שהם רוצים. מה שברור, שבנוסח הנוכחי זאת תקנה שהציבור לא יעמוד בה.

אמנון לורך:

	היום הנוסח הוא 25 מטר.

גדעון סער:

	 השופט יפרש 25 מהגדר.

היו"ר מיכאל איתן:

	גם היום לא עומדים בזה, וגם עשרה מטרים זה לא טוב. כל מרחק שהוא יותר רחב מהמדרכה הוא לא מתאים, אנשים רוצים לעמוד על המדרכה. אתה רוצה שהם יעמדו בצד השני של הכביש?

גדעון סער:

	 נקודת המוצא שלי היתה, שמחוץ לגדר מותר הכול.

היו"ר מיכאל איתן:

	לא כתוב כאן. מה אתה רוצה?

אמנון לורך:

	סלח לי, ביום הבחירות מותר תעמולה? 

היו"ר מיכאל איתן:

	לחלק פתקים מותר, ומותר לאנשים לדבר. מותר שכנוע אישי.

אמנון לורך:

	באת למדרכה, עד למרחק של העשרה מטרים מן הכניסה, האם שם הכול יהיה מלא דוכנים?  

היו"ר מיכאל איתן:

	יש דוכנים ממילא.

אמנון לורך:

	נכון, אף אחד לא מתווכח, ויהיו דוכנים גם הלאה. אני שואל האם אתה רוצה לאפשר תנועה חופשית של האנשים, כן או לא?

היו"ר מיכאל איתן:

	אני רוצה לאפשר כניסה חופשית. כל השאר מותר, כמו שאומר גדעון סער.

אמנון לורך:

	עד הכניסה שיהיה שוק, ובכניסה יהיה סדר. זאת אומרת, במדרכה יחסמו בפניך את המעבר.

היו"ר מיכאל איתן:

	היום יושבים ליד הכניסות. דלית דרור, בכמה קלפיות את מסתובבת בבחירות?

דלית דרור:

	בכמה. אני בוחרת ומסתכלת מה קורה בסביבה.

היו"ר מיכאל איתן:

	בכל מערכת בחירות אנחנו רצים כמו עכברים מסוממים, לעשרות קלפיות.

דלית דרור:

	אתה לא רוצה שיבלבלו לך את המוח בשנייה שאתה נכנס.

רשף חן:

	 25 מטר מהבניין, אם יש חצר מגודרת, בכל מקום מחוץ לגדר, ובלבד שזה לא בטווח של עשרה מטרים מהכניסה לחצר. 

היו"ר מיכאל איתן:

	יש קלפיות שהן בבניינים שאין בהם גדר?

רשף חן:

	 תיאורטית יכול להיות, כמעט ואין.

גדעון סער:

	 לכן אמרתי מהקיר החיצוני.

רשף חן:

	25 מטר מהבניין, ואם יש חצרים מגודרים- - - 

גדעון סער:

	 מה פתאום, יתחילו לספור עוד פעם? 

רשף חן:

	 תן לי לסיים משפט.

גדעון סער:

	אתה לא רוצה לשמוע מה היה תקציר הפרקים הקודמים.

רשף חן:

	 25 מטר מהבניין, ואם יש חצר מגודרת מחוץ לגדר, ובלבד שזה לא יהיה בטווח של עשרה מטרים מהכניסה לחצר.

גדעון סער:

	 מה זה 25 מטרים מהבניין?

היו"ר מיכאל איתן:

	זה דיון, בעל חשיבות רבה, שצריך להקדיש לו לפחות כמה שעות או ימים, לכן, שזה יהיה בקריאה השנייה והשלישית. אנחנו ערים לכך שיש כאן בעיה, נדון בה.

קרן ויינשל:

	פסקה (4), לגבי הגודל של מודעות הבחירות. זה מצוי בחוק התעמולה, ולא כאן.

היו"ר מיכאל איתן:

	רבותי, מי בעד העברת החוק לקריאה ראשונה במליאה? מי נגד?

הצבעה
בעד – פה אחד
אושר להעביר לקריאה הראשונה במליאה הצעת חוק הבחירות לכנסת (תיקוני חקיקה), התשס"ה-2005.

היו"ר מיכאל איתן:

	תודה רבה. 
2. 
הצעת חוק הבחירות לכנסת (בחירות של חברי ועדת קלפי), התשס"ה-2005, של חבר הכנסת יגאל יאסינוב (פ/3114)

היו"ר מיכאל איתן:

	אנחנו עוברים להצעת החוק של יגאל יאסינוב.

יגאל יאסינוב:

	 בישיבה שהיתה בשבוע שעבר השתכנעתי, ואנחנו משנים קצת רק לאותם אנשים שיש להם מצוקות מיוחדות ושיושב-ראש ועדת הבחירות קבע. זה צמצום ממה שהצעתי. אני מסכים לזה.

היו"ר מיכאל איתן:

	הייתי מציע לכם בקריאה השנייה והשלישית לא להסתפק בביטוי "נסיבות מיוחדות", אלא לומר במפורש, שהשיקול של מי שצריך לאשר צריך להיות שנוצר מצב שבו- - -

יגאל יאסינוב:

	 הוא לא יוכל להצביע, זה כבר כתוב.

רשף חן:

	כתוב: "קיימות נסיבות מיוחדות בגינן לא יוכל חבר ועדת הקלפי להצביע בקלפי באזור מגוריו".

קרן ויינשל:

	תבחרו בין שתי הגרסאות.

יגאל יאסינוב:

	 לגבי שתי הגרסאות. צריך להחליט על אותה גרסה כשמדובר על הצבעה מול מזכיר, כי יכול להיות מצב, שחוץ מאותו חבר קלפי שמצביע אין יותר חברים בוועדת הקלפי, ואז צריך להשאיר את המזכיר.

אמנון לורך:

	הוא מצביע כמו כל מצביע אחר.

אילת פישמן:

	כל המצביעים מזדהים בפני המזכיר.

קרן ויינשל:

	זה לא רק עניין ההזדהות, זה עניין של המעטפה הכפולה. כולם מזדהים בפני המזכיר, אבל במעטפה הכפולה, בהסדרים האחרים- - -

היו"ר מיכאל איתן:

	החוק הזה לא חל על המזכיר.

יגאל יאסינוב:

	 במזכיר זה כבר קיים, זאת תוספת.

היו"ר מיכאל איתן:

	מה ההבדל בגרסאות?

קרן ויינשל:

	מי חותם על המעטפה החיצונית ובפני מי הוא מצביע ממש – האם בפני כל חברי הוועדה, כולל המזכיר, או בפני המזכיר בלבד.

היו"ר מיכאל איתן:

	 אחת הסיבות השכיחות למקרים שזה יהיה, שחבר ועדת הקלפי יהיה שם לבד.

קרן ויינשל:

	מזכיר חייב להיות שם.

אמנון לורך:

	נתנו את הסמכויות למזכיר.

היו"ר מיכאל איתן:

	אני לא מדבר על המזכיר, אני מדבר לעומת שאר החברים. הוא יכול להיות לבד.

אמנון לורך:

	לא, הוא לא יכול להיות לבד. אין קלפי בלי מזכיר.

היו"ר מיכאל איתן:

	אני לא מדבר על המזכיר, אני אומר בלי חברים נוספים. למה ייתנו לו את האישור להישאר? יגידו שאם הוא איננו אי אפשר להמשיך בהצבעה.

אמנון לורך:

	אני אזרח, מותר לי להצביע אם יש המזכיר. 

היו"ר מיכאל איתן:

	איך אתה רוצה שהוא יצביע?

אמנון לורך:

	כמו שמצביע כל אדם אחר, לא צריך פה גרסאות. נכה מצביע מול המזכיר, בשביל מה צריך גרסאות? זה להעמיס סתם על הנייר.

היו"ר מיכאל איתן:

	זה לא סתם, זה עשרות אלפי שקלים להדפיס הוראות מיוחדות ללמד את כל המזכירים מה קורה בוורסיה כזאת.

אמנון לורך:

	במה שונה המצביע הזה מכל מצביע אחר?

יגאל יאסינוב:

	 הוא לא שונה.

רשף חן:

	 הוא הולך מאחורי הפרגוד, בוחר, מכניס את הפתק, סוגר, יוצא החוצה, עכשיו הוא צריך להכניס למעטפה חיצונית, מה זה משנה בפני מי הוא עושה את זה?

היו"ר מיכאל איתן:

	תחשבו גם על היעילות, לא רק על הדקדקנות. כמה קלפיות יש בבחירות?

אילת פישמן:

	8,000.

היו"ר מיכאל איתן:

	את צריכה ל-8,000 איש מזכירים להסביר עוד נוהל חדש. את יודעת כמה כסף זה עולה?

אילת פישמן:

	הכוונה נורא פשוטה. בכל מקום בחוק שיש הצבעה במעטפות כפולות, יש הפסקה הזאת של איך ממלאים את המעטפה החיצונית: יש שם הכללים, יש שם נציגויות, יש שם מזכירים.

אמנון לורך:

	אפשר להפנות למקום האחר?

אילת פישמן:

	אפשר להפנות.

אמנון לורך:

	כולנו מסכימים. לא צריך לכתוב, רק תפני.

היו"ר מיכאל איתן:

	 בעד איזה גרסה אתה?

אמנון לורך:

	גרסה ב'.
היו"ר מיכאל איתן:

	 נגמר העניין.

גדעון סער:

	 הנוסח שצריך להיות בסעיף 116 יט.(א), במקום "לא יוכל" זה "נבצר". "לא יוכל" זה דבר עתידי, ו"נבצר", כשכלו כל הקיצים.

קרן ויינשל:

	שמתי את זה, כי הוועדה החליטה לא להחליט אם יהיה אישור מראש או אישור בדיעבד, לכן בחרתי בשפה הזאת.

גדעון סער:

	 הגדרתי בדיוק כך.

קרן ויינשל:

	הגדרת "נבצר" אבל אמרת, שהוא יוכל גם מראש וגם בדיעבד.

גדעון סער:

	 לא רציתי לתחם מראש את הנסיבות, האם זה יהיה תוך כדי יום הבחירות, אדם יראה שהוא לא יכול, כי אז כבר תהיה תעשייה, אבל כשאת אומרת "לא יוכל" את מרמזת לסוג אחד של סיטואציה, שאדם בא וכבר פונה מראש. צריך להגיד "נבצר".

היו"ר מיכאל איתן:

	תשנו ל"נבצר". מי בעד העברת החוק לקריאה ראשונה במליאה? מי נגד?

הצבעה
בעד – פה אחד
הוחלט להעביר לקריאה ראשונה במליאה את הצעת חוק הבחירות לכנסת (בחירות של חברי ועדת קלפי), התשס"ה-2005

היו"ר מיכאל איתן:

	אושר פה אחד. תודה רבה.

הישיבה ננעלה בשעה 09:45

	תיקון סעיף 91
	6. 
	בסעיף 91(א) בחוק העיקרי, אחרי המילים "בסעיף 74" יבוא "או בתעודת החייל שלו". 

	הוספת סעיף 95ב
	7. 
	אחרי סעיף 95א בחוק העיקרי יבוא: 

	
	
	"הצבעת המוחזקים במשמורת הצבא שאינם חיילים
	95ב.
	שר הפנים, בהתייעצות עם שר הבטחון ובהסכמת יושב ראש הועדה המרכזית יחד עם סגניו, רשאי להתקין תקנות או לתת הוראות, בכל הנוגע לסדרי הצבעתם של מי שנמצאים ביום הבחירות כדין במשמורת של הצבא והם אינם חיילים; ההוראות האמורות יובאו לידיעת הנוגעים בהן בדרך ששר הפנים יראה לנכון, בהתייעצות ובהסכמה כאמור".
 

	תיקון סעיף 103
	8.
	בסעיף 103 בחוק העיקרי, סעיף קטן (ב) – בטל. 

	תיקון סעיף 116יג
	9.
	בסעיף 116יג(ג) בחוק העיקרי, במקום "מהיום ה- 42" יבוא "מהיום ה- 30".

	תיקון סעיף 126
	10.
	בסעיף 126 לחוק העיקרי - 

	
	
	(1)
	פסקה (4) – תימחק;

	
	
	(2)
	בפסקה (5), במקום "מ- 25 מטר ממנו" יבוא "מ- 10 מטרים מהקיר החיצוני או הגדר החיצונית של המבנה שבו נמצא מקום הקלפי, הכל לפי הרחוק".




דברי – הסבר
הצעת חוק הבחירות לכנסת (תיקון מס' ...) (תיקוני חקיקה), התשס"ה – 2005, המתפרסמת בזה, מתקנת מספר הוראות הקבועות בחוק הבחירות לכנסת [נוסח משולב], התשכ"ט – 1969 (להלן – החוק) אשר לא תוקנו בעקבות ביטול חוק הבחירה הישירה לראשות הממשלה ומספר הוראות אשר ועדת הבחירות המרכזית מצאה לנכון לתקנן בעקבות ניסיון הבחירות האחרונות. 

סעיף 1
בעקבות היכולת לשלוף פנקס בוחרים מעודכן על פי מרשם האוכלוסין, בכל מועד נתון, נקבע בתיקון 49 לחוק הסדר חדש להכנת פנקס בוחרים, כך שפנקס בוחרים יוכן לקראת בחירות ולא בכל שנה. לפיכך, יש להתאים את סעיף 13(א) לחוק ולמחוק את המילים "בכל שנה". 
תיקון 47 לחוק מחק את הגדרת המונח "היום הקובע" החוק ולפיכך יש למוחקה גם בסעיף 13(ב), כמו כן, הועדה המרכזית תקבע אזור קלפי ליישוב 70 יום לפני הבחירות.   

סעיף 2
מוצע לקבוע כי מספר חבריה והרכבה הסיעתי של ועדת הקלפי יקבעו לא יאוחר מיום ה- 40 לפני הבחירות ולא בכל שנה.  

סעיף 3
מוצע לקבוע כי שירותו של חייל אשר משרת שירות סדיר בצבא ההגנה לישראל, ונבחר לכהן בכנסת ישראל, יפסק. כמו כן, הוספתו של חייל הסדיר להסדר הקבוע בסעיף קטן (ב) מייתרת את ההסדר הקבוע בסעיף קטן (ג) ומוצע למוחקו.   

סעיף 4
מוצע לקבוע כי שר הפנים יעביר לועדת הבחירות המרכזית חמישה העתקים מפנקס הבוחרים ולא שמונה. זאת בעקבות ביטולו של חוק הבחירה הישירה אשר מייתר את הצורך בעוד 3 עותקי פנקסים אשר יועדו לבחירות חוזרות לראשות הממשלה.

סעיף 5
מוצע להוסיף את הדרכון הישראלי, את רשיון הנהיגה וכן את תעודת חבר הכנסת כאמצעים מזהים של בוחר ביום הבחירות, בכדי להקל על הבוחרים בדרכי זהותם ולאפשר להם לממש את זכותם להצביע.  

סעיף 6
כיום חייל אשר מצביע בקלפי לחיילים יכול לזהות עצמו באמצעות תעודת הזהות בלבד. חיילים אינם מחויבים לשאת על גופם את תעודת הזהות שלהם אלא את תעודת החייל. לפיכך, מוצע לקבוע כי חייל, אשר מצביע בקלפי לחיילים יוכל לזהות עצמו באמצעות תעודת החייל שלו. 

סעיף 7 
מוצע לקבוע שר הפנים יקבע בתקנות או בהוראות את סדרי הצבעתם של מי שנמצאים כדין במשמורת הצבא והם אינם חיילים. הכוונה לכל אותם חיילי הסדיר והמילואים אשר נכנסו למשמורת בזמן שירות פעיל, אך ממשיכים לרצות את עונשם גם לאחר שחרורם.  

סעיף 8
מוצע לבטל את סעיף קטן (ב) אשר קובע הסדר לגבי בחירות חוזרות, אשר אינן נדרשות עוד, בעקבות ביטולו של חוק הבחירה הישירה. 

סעיף 9
מוצע לקצר מועד קביעתו של יו"ר ועדת הבחירות המרכזית את בתי החולים בהם יוצבו קלפיות למאושפזים  מ- 42 יום לפני הבחירות ל- 30 יום לפני הבחירות. דחיית מועד הצגת שמות בתי החולים, מאפשרת לועדת הבחירות המרכזית זמן נוסף להערכות טרם הבחירות ונתונים מעודכנים ככל האפשר על מספרי המאושפזים, במועד קרוב יותר ליום הבחירות.    

סעיף 10
(1) סעיף 10 לחוק הבחירות (דרכי תעמולה), התשי"ט – 1959, קובע הגבלות על מודעות מודפסות לצרכי תעמולת בחירות ומסדיר בין השאר את מידותיה של המודעה המודפסת. 
פסקה (4) בסעיף 126 לחוק קובעת כי דינו של אדם המכין, מפיץ או מדביק מודעות שיש בהן תעמולת בחירות, שגודלן עולה על המידות שקבעה ועדת הבחירות המרכזית, מאסר או קנס.
לאור ההסדר הקבוע בחוק הבחירות (דרכי תעמולה), ועדת הבחירות המרכזית איננה קובעת את גודלן של מודעות הבחירות ופסקה (4) לחוק מתייתרת. 
(2) כיום, קובע החוק בפסקה (5) לסעיף 126 כי המנהל תעמולת בחירות ביום הבחירות במקום קלפי או במרחק של פחות מ- 25 מטר מהקלפי דינו מאסר או קנס. 
הפסקה קובעת "במקום הקלפי" ויוצרת חוסר בהירות לגבי המקום ממנו יש לספור מרחק של 25 מטרים. 
לפיכך, מוצע לקבוע כי תעמולה כאמור תהא אסורה ממרחק של 10 מטרים מהקיר או הגדר החיצונית של המבנה בו מצוי הקלפי. 
  

